En el grup d'aplicació de les noves tecnologies de la informació i de la comunicació en l'àmbit de la salut s'han desenvolupat un gran nombre de plataformes de serveis que permeten gestionar l'intercanvi d'informació, millorar la tasca dels professionals sanitaris, així com possibilitar les relacions amb els pacients.
Una aplicació informàtica (app, de l'anglès application ) és un programa informàtic dissenyat com a eina per permetre als usuaris dur a terme, i també facilitar-los, la realització de diversos tipus de tasques.
Aquestes aplicacions web s'utilitzen per compartir continguts i també per millorar la relació entre una empresa i els usuaris de la seva marca; en aquest cas, entre un laboratori farmacèutic i els professionals sanitaris, i també els pacients.
Així mateix, es poden utilitzar per a una infinitat de factors relacionats amb la salut, des d'ajudar els metges a establir un diagnòstic d'una malaltia i adquirir informació d'una manera més ràpida, actualitzada i fàcil fins a millorar el compliment del tractament i la qualitat de vida dels pacients.
En aquest sentit, cal dir que les apps han irromput amb força en l'entorn sanitari, de manera que han arribat per quedar-se i evolucionar i són les eines que contribuiran a desenvolupar una nova manera de practicar la medicina.
Val a dir que tot això comporta un risc i que encara queda molta feina per fer, però cal confiar en el fet que les persones usuàries sabran fer-ne un bon ús i respectar el que es pot i el que no es pot compartir, a més de ser conscients que, en aquest cas, es maneja informació delicada i sensible.
És per això que quan un laboratori encarregui el disseny d'una d'aquestes aplicacions ha d'assumir la responsabilitat de la informació que s'hi inclogui i tenir en compte a qui va adreçada, tal com fa amb els materials distribuïts en format paper.
Les aplicacions adreçades a aquests professionals sanitaris poden tenir finalitats diverses: es poden utilitzar per vigilar i controlar la salut dels pacients, documentar l'activitat en la pràctica farmacèutica, agilitar la gestió dels medicaments en els Serveis de Farmàcia Hospitalària, mantenir informats els professionals dels últims articles científics publicats, gestionar referències bibliogràfiques, ajudar en el diagnòstic de certes patologies, contribuir a interpretar dades i també a distingir malalties.
Hi ha un gran nombre d'aplicacions adreçades als professionals de la salut.
A banda d'això, poden arribar a ser un bon instrument de comunicació entre els professionals sanitaris i els pacients, ja que aquests programes fan possible registrar dades que permetran conèixer el compliment del tractament i saber detalls importants sobre el desenvolupament de la malaltia.
Tota aquesta informació atorgarà als professionals l'oportunitat de gestionar millor la malaltia i fer-ne un seguiment més òptim.
Sempre que un laboratori farmacèutic vulgui distribuir una aplicació adreçada als professionals sanitaris facultats per prescriure o dispensar medicaments haurà d'incloure els procediments necessaris perquè només puguin ser utilitzades per aquest col·lectiu.
També haurà de personalitzar-ne l'accés mitjançant claus i/o contrasenyes.
Si, a més d'un contingut bàsicament científic, la intenció és incloure publicitat de medicaments, es considerarà un suport vàlid i, per tant, haurà de complir els requisits establerts i caldrà comunicar-la com a tal.
Les aplicacions adreçades als professionals de podologia o odontologia només podran incloure informació científica o publicitat de medicaments indicats per tractar patologies relacionades amb la seva competència professional.
APLICACIONS ADREÇADES AL PERSONAL D'INFERMERIA
Les aplicacions dirigides a aquest col·lectiu han de complir les mateixes directrius que qualsevol altre material.
Per tant, no poden incloure publicitat de medicaments de prescripció.
L'aplicació adreçada a infermeria podrà proporcionar dades relatives a la seva pràctica assistencial que serveixin per facilitar les tasques diàries, així com elements, instruccions o informació útil per a la relació amb els pacients i el seu maneig diari, i les tècniques i recomanacions professionals.
El personal d'infermeria pot accedir a aplicacions destinades a ampliar la informació sobre l'ús d'un medicament (sigui o no de prescripció) que els serveixi de guia per administrar correctament fàrmacs amb una certa complexitat d'administració o qualsevol altra informació sobre medicaments que els pugui ser útil en la pràctica clínica.
En aquests casos, per evitar errors o confusió, es pot identificar el medicament amb la marca.
Alguns exemples d'aplicacions adreçades al personal d'infermeria:
APLICACIONS ADREÇADES AL PÚBLIC I ALS PACIENTS
Les aplicacions informàtiques adreçades al públic s'han d'utilitzar exclusivament per a la millora de la salut, la promoció del benestar i dels estils de vida saludable.
Així mateix, han de servir per proporcionar instruccions als pacients que els ajudin i que els facilitin l'administració correcta d'un medicament, del qual, a causa de la complexitat de la posologia, via d'administració o pauta d'administració, sigui necessari lliurar informació addicional.
En aquest cas, es poden proporcionar als pacients totes les dades que calguin per identificar correctament el medicament.
Cal remarcar que la informació sobre l'accés a l'eina, l'ha de facilitar el metge.
També cal tenir en compte que, davant de qualsevol pregunta o dubte relacionats amb la malaltia i amb el tractament prescrit, s'ha d'adreçar el pacient al seu metge, que és l'únic que li ha de respondre.
De manera que les aplicacions que els laboratoris adrecin als pacients han de ser exclusivament informatives o formatives i han de complir els mateixos requisits que qualsevol altre material.